ก.ล.ต.เปิดทำธุรกิจซื้อขายกองทุนหลายแห่ง
ก.ล.ต.เปิดช่องทำธุรกิจให้บริการซื้อขายหน่วยลงทุนของกองทุนรวมหลายแห่ง เพิ่มช่องทางผู้ลงทุนเข้าถึงบริการ คำแนะนำหลากหลาย
13 พ.ค. 2556

ก.ล.ต.เปิดช่องทำธุรกิจให้บริการซื้อขายหน่วยลงทุนของกองทุนรวมหลายแห่ง เพิ่มช่องทางผู้ลงทุนเข้าถึงบริการ คำแนะนำหลากหลาย 
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต.จะอนุญาตให้บริษัทที่ต้องการประกอบธุรกิจหลักทรัพย์เฉพาะการเป็นนายหน้าซื้อขายหน่วยลงทุนของกองทุนรวมของบริษัทหลักทรัพย์จัดการกองทุน (บลจ.) หลายแห่ง และมีลักษณะการประกอบธุรกิจตามที่กำหนด สามารถยื่นขอรับใบอนุญาตประกอบธุรกิจหลักทรัพย์การเป็นนายหน้า ค้า และจัดจำหน่ายหลักทรัพย์ประเภทหน่วยลงทุนได้ (ใบอนุญาตแบบ ง) โดยมีทุนจดทะเบียนชำระแล้วไม่น้อยกว่า 10 ล้านบาท  
นอกจากนี้ เพื่อเป็นการส่งเสริมธุรกิจดังกล่าว ก.ล.ต.จะปรับลดค่าธรรมเนียมการประกอบธุรกิจรายปีให้กับผู้ประกอบธุรกิจทั้งรายเดิมและรายใหม่ในอัตราพิเศษ หากเสนอขายหน่วยลงทุนตั้งแต่ 3 ประเภทของ บลจ. 10 แห่งขึ้นไป 
ปัจจุบันอนุญาตให้เฉพาะบริษัทหลักทรัพย์ ธนาคารพาณิชย์ บริษัทประกันชีวิต และบริษัทจัดตั้งใหม่เท่านั้น โดยจะมีการแก้ไขกฎกระทรวงต่อไป 
“การดำเนินการดังกล่าวเพื่อสนับสนุนให้มีผู้ประกอบธุรกิจเป็นนายหน้าซื้อขายหน่วยลงทุนเพิ่มมากขึ้น  ช่วยเพิ่มช่องทางให้ผู้ลงทุนสามารถเข้าถึงการให้บริการทางการเงินได้สะดวก มีกองทุนรวมของบลจ. หลายแห่งและหลายประเภทให้เลือกลงทุนได้อย่างเหมาะสมตามความต้องการและความสามารถในการรับความเสี่ยง รวมทั้งให้ผู้ลงทุนมีโอกาสได้รับคำแนะนำการลงทุนในกองทุนรวมที่มีความหลากหลายจากผู้ประกอบการที่มีความเป็นอิสระ ” นายวรพล กล่าว